Konfiskata kunsinna ta’ madwar 64,000 sigarett tal-klutrabandu minn fuq lanċa Maltija, hekk kif waslet fil-Port il-Kbir mil-Libja ilbieraħ filgħodu. It-tfittxija saret minn membri tat-Taqsima tal-Infurzar tad-Dwana li għamlu tfittxija għal għarrieda fuq il-lanċa. Irriżulta li l-lanċa, li għandha reġistrazzjoni Maltija, kienet qiegħda ġġorr 63,600 sigaretti tal-kuntrabandu li fuqhom hemm ‘il fuq minn €12,500 f’dazji u taxxi. Is-sigaretti u l-lanċa ġew miżmuma mid-Dwana għal aktar investigazzjoni. Din hija t-tielet qabda fl-aħħar xahar u nofs. Fil-bidu ta’ Mejju li għadda, il-pulizija u l-uffiċjali tad-Dwana qabdu żewġ konsenji kbar ta’ sigaretti li fuqhom ma tħallsitx it-taxxa. Iż-żewġ konsenji nstabu separatament fuq żewġ dgħajjes. L-ewwel qabda saret fuq lanċa tas-sajd fejn instabu aktar minn 90,000 sigarett tal-kuntrabandu u ftit sigħat wara fuq cabin cruiser nstabu mal-450,000 sigarett tal-kuntrabandu.